### Beslutning

Udvalget ønsker i en periode at få forlagt status månedligt, så der kan være en tættere opfølgning.

### Sagsfremstilling

## Resume og sagens baggrund

Administrationen fremlægger til udvalgets orientering status på byggesager primo 2024, opgjort i henhold til den nationale aftale om servicemål.

Teknik- og Miljøudvalget blev senest orienteret om status på byggesager for 2023 på mødet den 6. november 2023.

Forbedringer i datagrundlaget har gjort det muligt at foretage mindre justeringer i bilagene, hvilket resulterer i en mere præcis fremstilling af statussen. Der kan forventes løbende justeringer i kommende opdateringer, hvis det vurderes hensigtsmæssigt.

## Indstillinger

Chefen for Plan, Byg og Miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

*Sagsbehandlingstider*

Administrationen har indsamlet servicemålsstatistik og sagsbehandlingstider fra Byg og Miljø, som angiver nøgletal for sagsbehandlingen i overensstemmelse med servicemålsaftalen. Statistikken dækker tre perioder: hele 2022, hele 2023 og første kvartal af 2024. Se bilag 1 for detaljer.

Resultaterne viser den gennemsnitlige sagsbehandlingstid for alle typer sager, herunder dem med dispensationer eller lignende. Da sagsbehandlingstiderne måles på tværs af sagskategorier og ikke kompleksitet, kan der være en vis variation, som ikke afspejles direkte i opgørelsen.

*Hovedkonklusioner*

Bilag 1, side 1 og 2:

Ca. 59% af sagerne blev afsluttet inden for servicemålet i 2022, mens det i 2023 var ca. 46%. Det skal bemærkes, at selvom færre sager blev afsluttet inden for servicemålet i 2023 sammenlignet med 2022, faldt den gennemsnitlige sagsbehandlingstid for sager omfattet af servicemålet fra ca. 82 dage til 68 dage, hvilket svarer til ca. 17%. Dette betyder, at selvom færre sager blev afsluttet inden for servicemålet i 2023, blev de behandles hurtigere, og ansøgerne fik hurtigere afgørelser.

For første kvartal af 2024 har kommunen haft udfordringer med sager, der ikke vedrører erhverv eller etageboligbyggeri, dvs. enfamiliehuse, sommerhuse, dobbelthuse, rækkehuse og tilhørende småbygninger som garager, carporte, udhuse, overdækninger osv. På grund af det relativt lave antal behandlede sager er sagsbehandlingstiderne på dette område steget markant, hvilket også har resulteret i færre sager, der overholder servicemålet.

Bilag 1, side 3:

Diagrammerne viser, hvordan sagsbeholdningen har udviklet sig for alle sager, der er ansøgt gennem den nationale digitale ansøgningsportal Byg og Miljø. I løbet af 2023 lykkedes det at reducere antallet af aktive sager, selvom sagsbehandlingen i april samme år blev udfordret af komplikationer i forbindelse med, at leverandøren idriftsatte en større omlægning af sagsstyringssystemet

I første kvartal af 2024, har kommunen ikke kunnet følge med, hvilket betyder der er et stigende antal aktive sager. Det er samtidigt fortsat en udfordring at prioritere lovliggørelsessager, der ikke er forbundet med særligere risici, fx brandforhold.

Bilag 1, side 4:

Denne side giver en oversigt over alle sager, der er oprettet og behandlet i Byg i første kvartal af 2024. Oversigten inkluderer også sager, der ikke er ansøgt via Byg og Miljø og derfor ikke er omfattet af den nationale servicemålsaftale.

Ændring i lovgivning og nye sagsområder:

Som nævnt på sidste orientering den 6. november 2023, så er der sket ændringer i lovgivning mv. der betyder, at kommunen modtager ansøgninger og håndterer forhold, der ikke tidligere har været en del af kommunens myndighedsområde, hvilket har betydning for sagsmængden. Det gælder fx en række sagstyper overgået fra landets Beredskaber til kommunerne, håndtering af midlertidige overnatninger på skoler mv., og midlertidige camping- og salgsområder og lignende, samt håndtering af bortfald af anlægsgodkendelser på brandtekniske anlæg.

*Orienteringer til Udvalget fremadrettet*

Det har tidligere været praksis at orientere udvalget om status på byggesagsområdet med ca. et halvt års mellemrum.

## Økonomiske konsekvenser

Ingen.